«Սասնա ծռերին» օժանդակելու մեջ մեղադրվող Արթուր Սարգսյանը, ըստ պաշտպանների ներկայացրած փաստաթղթերի, մի շարք հիվանդություններով է տառապում։ Բացի հիմնական՝ ողնաշարի հիվանդությունից, բանտում գտնվելու հինգ ամիսների ընթացքում, պաշտպանների պնդմամբ, կերակրափողի հիվանդություն է ձեռք բերել։ Բժիշկները բուժում են նշանակել, նաև հատուկ սննդակարգ են սահմանել: Սակայն պաշտպանները կասկածներ ունեն, որ բանտային պայմաններում հնարավոր չէ ապահովել պահանջվող սնունդը։ Եվ որ ամենակարևորն է՝ նրա՝ ողնաշարի հիվանդությունը անհամատեղելի է բանտային պայմաններին։